E-3108/2021

Mál þetta er höfðað 3. júní 2021 og var dómtekið 13. desember 2021. Stefnandi málsins er Austurströnd 10, húsfélag, Seltjarnarnesi en stefndi er Brennheitt ehf., Austurströnd 10, Seltjarnarnesi.

Stefnandi gerir þá dómkröfu að stefndi verði dæmdur til að greiða stefnanda skuld að fjárhæð 1.119.664 krónur ásamt dráttarvöxtum samkvæmt 1. mgr. 6. gr. vaxtalaga nr. 38/2001 sbr. III. kafla laganna af 1.119.664 krónum frá 1. júlí 2020 til greiðsludags, allt að frádreginni innborgun að upphæð 400.000 krónur dagsettri 10. mars 2021. Þá er krafist málskostnaðar.

Stefnandi krefst þess einnig að staðfestur verði lögveðsréttur hans í fasteign stefnda að Austurströnd 10, fasteignarnúmer 206- 6938, Seltjarnarnesi til tryggingar dómkröfunni auk dráttarvaxta og málskostnaðar, í samræmi við 48. gr. laga um fjöleignarhús.

Stefndi krefst aðallega frávísunar en að því frágengnu að hann verði sýknaður. Til vara krefst stefndi þess að dómkröfur stefnanda verði lækkaðar. Þá krefst hann þess að hafnað verði beiðni stefnanda um staðfestingu lögveðsréttar og að vaxtakröfum verði hafnað. Loks krefst stefndi málskostnaðar.

Frávísunarkröfu stefnda var hafnað með úrskurði dómsins 23. nóvember 2021.

Útivist varð af hálfu stefnda við fyrirtöku málsins 13. desember 2021, eftir að fram hafði komið greinargerð af hans hálfu og eftir að hafnað hafði verið kröfu hans um frávísun málsins. Var málið þá tekið til dóms með vísan til 3. mgr. 96. gr. laga nr. 91/1991 um meðferð einkamála, eftir framkomnum gögnum og sókn stefnanda, með tilliti til þess sem fram hafði komið af hálfu stefnda.

I

Málsatvik

Mál þetta snýst um reikning vegna kostnaðar við málun á fasteigninni Austurströnd 10, Seltjarnarnesi, dagsettan 1. júlí 2020. Var um að ræða sameiginlegan kostnað allra eigenda fasteignarinnar að Austurströnd 10, sem stefnandi, húsfélagið að Austurströnd 10, innheimti. Er stefndi einn af eigendum fasteignarinnar. Stefndi hefur mótmælt kröfunni og meðal annars borið því við að eignaskiptayfirlýsing fasteignarinnar sé ekki rétt. Greiddi stefndi þó 400.000 krónur inn á kröfuna.

II

Málsástæður stefnanda

Stefnandi byggir á því að um sé að ræða sameiginlegan kostnað sem hann leggi á alla félagsmenn sína. Hafi verið um að ræða kostnað vegna málunar á fasteign að utan samkvæmt ákvörðun félagsfunda. Hafi stefnandi gefið út reikning 1. júlí 2020 að fjárhæð 1.119.664. Stefndi hafi greitt 400.000 krónur inn á reikninginn 10. mars 2021, en að öðru leyti sé hann enn ógreiddur Stefnandi kveður stefnda hafa borið við mótmælum við innheimtu kröfunnar sem virðist byggja að því að eignaskiptayfirlýsing sé ekki rétt. Þau mótmæli séu ekki á rökum reist að mati stefnanda. Stefndi hafi þó greitt inn á kröfuna eins og áður sagði.

Málsástæður stefnda.

Þær málsástæður sem stefndi teflir fram í málinu eru ekki að öllu leyti skýrar og verða vart allar taldar varða það mál sem hér er til meðferðar.

Stefndi mótmælir því að umræddur kostnaður eigi að falla á hann vegna eignarhluta hans í umræddri fasteign þar sem ekki sé um að ræða viðgerðir á ytra byrði sem myndi valda tjóni á allri fasteigninni ef ekkert yrði að gert.

Stefndi byggir á því að fasteignin sé ranglega skráð í fasteignabækur og að eignaskiptayfirlýsingin sé ólögleg að því leyti að íbúðarhúsnæði og iðnaðarhúsnæði sé þar saman. Það bitni á stefnda sem ekki ekki geti nýtt ívilnanir varðandi iðnaðarhúsnæði.

Stefndi telur að tilkynna hefði átt fyrirsvarsmanni stefnda að áður en hann keypti u mrætthúsnæði um að það þyrfti að laga þakið á fasteigninni og veki það spurningar um misnotkun á aðstöðu. Þá telur hann að ósannað sé að sá kostnaður sem stefnt sé vegna hafi stofnast vegna málunar, pípulagna og þakviðgerðar og því beri að sýkna stefnda.

Stefndi fjallar loks um tilteknar kostnaðaráætlanir sem hann telur að sýkna verði vegna en ekki verður séð að þær varði mál þetta.

III

Niðurstaða

Mál þetta snýst um reikning sem gefinn var út 1. júlí 2020 af stefnanda á hendur stefnda. Kom fram í reikningnum að um væri að ræða innheimtu vegna málunar. Liggja fyrir í málinu gögn sem sýna fram á að um var að ræða framkvæmd sem var samþykkt á fundi stefnanda 15. apríl 2019. Þá liggur fyrir í málinu yfirlit um skiptingu kostnaðar umræddrar framkvæmdar á eignarhluta fasteignarinnar að Austurströnd 10 og hvernig innheimtu yrði háttað.

Stefndi hefur ekki stutt fullyrðingar í greinargerð sinni gögnum og er málatilbúnaður hans vanreifaður og illa rökstuddur. Verður hann því að bera hallann af því að fullyrðingar hans teljist ósannaðar. Þá hefur stefndi að miklu leyti byggt mál sitt á málsástæðum sem ekki geta talist varða það afmarkaða mál sem hér er til umfjöllunar. Með hliðsjón af því sem að framan er rakið er fallist á kröfur stefnanda. Var um að ræða hlutdeild í sameiginlegum kostnaði sem stefnda bar að greiða. Þá er fallist á lögveðsrétt stefnanda í umræddri fasteign í samræmi við 1. mgr. 48. gr. laga um fjöleignarhús, nr. 26/1994, til tryggingar kröfunni og kröfu um dráttarvexti og málskostnað.

Með hliðsjón af úrslitum máls og með vísan til 1. mgr. 130. gr. laga um meðferð einkamála verður stefndi dæmdur til að greiða stefnanda málskostnað sem með hliðsjón af eðli og umfangi máls þykir hæfilega ákveðinn 450.000 krónur.

B-kk-nf Þ-kk-nf héraðsdómari kveður upp dóm þennan.

Dómsorð:

Stefndi, Brennheitt ehf., greiði stefnanda, Austurströnd 10, húsfélagi, 1.119.664 krónur, ásamt dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 1. júlí 2020 til greiðsludags, allt að frádreginni innborgun 10. mars 2021 að upphæð 400.000 krónur.

Staðfest er lögveð í eignarhluta stefnda í Austurströnd 10, fastanúmeri 206- 6938, Seltjarnarnesi, til tryggingar dæmdum fjárhæðum, dráttarvöxtum og málskostnaði.

Stefndi greiði stefnanda 450.000 krónur í málskostnað.

B-kk-nf Þ-kk-nf